作者:洪适
標題:六州歌頭
內容:嚴更永，今夕是何年。玉衡正，鉤陳燦，天字起祥煙。協風應、江海安瀾。重規仍疊矩，聖主乘乾。堯授舜、盛事光前。稱壽玉卮邊。三年親祀，一陽回律，八鄉承宇，觚陛紫為壇。仰天顏。齋居寂，誠心肅，禮容專。存鍾石，約輿衛，五輅不求全。聽金鑰、虎旅無眠。儼千官。須期顯。相嘉籩。一人儉德動天淵。費減大農錢。神示格，宗祧燕。人民悅，祉福正綿綿。